**INŠTITUT ZA DRUŽINSKO TERAPIJO razpisuje vpis v študij Gestalt izkustvene družinske terapije in Gestalt izkustvene psihoterapije**

**Opis izobraževanja**

Program se izvaja od leta 1990 v sodelovanju s Kemplerjevim inštitutom na Nizozemskem. Od takrat je bilo opravljenih več izobraževanj in izdanih več publikacij na področjih vzgoje in izobraževanja, socialnega dela in zdravstva. V letu 2018 vpisujemo že 7 edukacijsko skupino.

Izobraževanje poteka na dveh nivojih:

a. Dvoletno izobraževanje Gestalt izkustvena družinska terapija.

b. Po uspešno opravljenem izobraževanju pod točko a pa nadaljevalno dvoletno izobraževanje Gestalt izkustvena psihoterapija. Tako je izobraževanje iz Gestalt izkustvene psihoterapije v celoti štiriletno izobraževanje.

**Dvoletno izobraževanje za Gestalt izkustvenega družinskega terapevta** obsega 450 ur teorije in prakse, ki poteka v obliki večdnevnih treningov, v sklopih po 2,3 ali 5 dni. Poleg v skupini izvedenega izobraževalnega programa je za študenta obvezno samostojno učenje ter sodelovanje v skupini za intervizijo (med vsakim skupinskim srečanjem eno srečanje intervizijske skupine), vključenost v individualno učno terapijo (vsaj 25 ur), vključenost v individualno supervizijo (25 ur), vključenost v ure po lastni izbiri iz področja gestalt terapije (25 ur) ter ure prakse (150 ur; od tega vsaj 100 ur dela s pari ali družinami). Prav tako se morajo študenti pred pristopom k izpitu udeležiti modula iz psihopatologije, ki ga bo organiziral Inštitut za družinsko terapijo.

**Dvoletno izobraževanje je primerno tudi za psihoterapevte drugih modalitet, ki želijo pridobiti dodatno znanje iz področja dela z družinami in pari.** V kolikor je posameznik zaključil psihoterapevtsko izobraževanje druge modalitete, se mu po presoji vodje izobraževanja na IDT lahko priznajo ure prakse, učne terapije in individualne supervizije, ki jih je opravil v okviru prvega psihoterapevtskega izobraževanja.

**Štiriletno izobraževanje za Gestalt izkustvenega psihoterapevta** je priznano s strani Evropske zveze za psihoterapijo EAP in Evropske zveze za gestalt terapijo EAGT. Izvedeno je v skladu s standardi, ki jih določata obe zvezi, v obsegu 1450 ur. Izobraževanje poteka v obliki večdnevnih treningov, v sklopih po 2, 3 ali 5 dni, kar skupaj znaša 900 ur. Poleg v skupini izvedenega izobraževalnega programa je za študenta obvezno samostojno učenje ter sodelovanje v skupini za intervizijo (med vsakim skupinskim srečanjem eno srečanje intervizijske skupine), vključenost v individualno učno terapijo (vsaj 50 ur), vključenost v individualno supervizijo (50 ur), vključenost v ure po lastni izbiri s področja gestalt terapije (50 ur) ter ure prakse (400 ur), kakor to določa Evropska zveza za gestalt terapijo – EAGT (vsi dokumenti dostopni in na www.eagt.org).

Študenti Gestalt izkustvene psihoterapije si sami organizirajo prakso v psihiatrični ustanovi, ambulanti, praksi, organizaciji oz. znotraj specifičnega programa duševnega zdravja v trajanju minimalno 80 ur. Cilj te prakse je pridobivanje praktičnega znanja s področja psihopatologije. Študentom, ki so se s sistemom mentalnega zdravja seznanili v okviru svojih delovnih izkušenj, psihiatrične namestitve ni potrebno opravljati.

Če študent uspešno opravi izobraževanje, pridobi naslednje:

a. Po uspešno zaključenem dvoletnem izobraževanju, modulu iz psihopatologije in opravljenih urah supervizije, učne terapije, urah po lastni izbiri in urah prakse lahko študent pristopi h zaključnemu izpitu. Po uspešno zaključenem izpitu se študentu podeli certifikat***Gestalt izkustveni družinski terapevt.***

b. Po uspešno zaključenem štiriletnem izobraževanju in opravljenih urah supervizije, učne terapije, urah po lastni izbiri in urah prakse lahko študent pristopi h zaključnemu izpitu. Po uspešno zaključenem izpitu se študentu podeli certifikat***Gestalt izkustveni psihoterapevt*.** Ta certifikacija omogoča pridobitev Evropskega certifikata za gestalt terapijo in Evropske diplome za psihoterapijo. Celotna dokumentacija in opis postopka dostopna na [www.europsyche.org](http://www.europsyche.org).

**Izobraževalna ekipa**

Sonja Bouwkamp, gestalt izkustvena psihoterapevtka, ustanoviteljica Kemplerjevega inštituta na Nizozemskem

Ferdinand Bijzet, gestalt izkustveni psihoterapevt, direktor Kemplerjevega inštituta na Nizozemskem

Kevin McCann, M.I.A.C.P., geštalt terapevt, učitelj in supervizor

Marica Dobnik Žerjav, univ.dipl.psih., gestalt izkustvena psihoterapevtka

Majda Mramor, univ.dipl.psih., spec.klin.psih., gestalt izkustvena psihoterapevtka

Dr. Ivana Kreft Hausmeister, univ.dipl.psih., specializantka klin.psih., gestalt izkustvena psihoterapevtka, strokovna vodja na IDT

## Vpisni pogoji

**Za vključitev v izobraževanje je potrebna dokončana vsaj I. stopnja študija po bolognski shemi oziroma vsaj 6. stopnja s področij poklicev pomoči ali drugih sorodnih poklicev.**

Za kandidate, ki so zaposleni oz. delujejo na področju poklicev pomoči in/ali so pridobili svoje znanje in veščine skozi druge oblike izobraževanja, se razvidnost obsega in ravni njihovega znanja ter veščin izkazuje s postopkom, ki ga poznamo kot 'priznavanje predhodnega učenja' (Accreditation of Prior Learning – APL). Priznavanje predhodnega učenja velja za strokovni vidik, ne pa za splošno izobraževalni, zato ne more nadomestiti splošno zahtevane stopnje izobrazbe.

Glede na to, da je večina strokovne literature zaenkrat dostopna večinoma v tujih jezikih in da del programa izvajajo tuji edukatorji, je za uspešno sledenje programu potrebno tudi osnovno znanje angleškega jezika.

V izobraževanje se lahko kandidat vpiše z vpisnim obrazcem IDT, ki ga pošlje po navadni ali

elektronski pošti na naslove **Inštituta za družinsko terapijo: Inštitut za družinsko terapijo,**

**Litijska cesta 38, 1000 Ljubljana ali posvetovalnica@kempler.si.**

Vpisi bodo obravnavani po vrstnem redu, v katerem bodo prispele prijave. Po prejemu prijave

bo kandidat prejel potrdilo o prejemu in bo po potrebi naprošen za dodatne informacije.

Vodstvo lahko kandidata povabi na pogovor. Na podlagi tega vodstvo odloči, ali bo kandidat

začel izobraževanje. Kandidat bo o odločitvi vodstva obveščen v najkrajšem možnem času po

elektronski ali navadni pošti.

Izobraževanja se izvedejo, če je vpisanih dovolj študentov. IDT si pridružuje pravico do

spremembe časa in kraja izobraževanja.

**Cena in plačilo izobraževanja**

**Cena enega letnika izobraževanja znaša 2150 eurov**. V ceno izobraževanja so všteti stroški

organizacije in administracije za obseg 400 (2-letni program) oziroma 900 ur (4-letni program)

izobraževanja. V ceno niso všteti stroški potrebne literature ter stroški bivanja, hrane in pijače med izobraževalnimi dejavnostmi, razen če ni določeno drugače. Ure učne terapije, individualne supervizije, ure po lastni izbiri in modul iz psihopatologije niso vštete v ceno izobraževanja.

Študent mora ob vpisu vplačati 450 eurov (enako ob začetku vsakega letnika). Preostali znesek šolnine za posamezen letnik lahko plača v treh obrokih do konca posameznega letnika.

Poleg opravljenih obveznosti v posameznem letniku je pogoj za napredovanje v višji letnik tudi plačana šolnina do konca vsakega letnika.

**Informativni dan**

Vse, ki vas zanima študij geštalt izkustvene družinske terapije ali psihoterapije, vabimo, da se nam pridružite na informativnem dnevu, ki bo **20.4.2018 z začetkom ob 16.uri (predvidoma do 18.ure)**. Predstavili vam bomo potek izobraževanja in odgovorili na vaša morebitna vprašanja. Na informativni dan se prijavite na elektronski naslov posvetovalnica@kempler.si.